  Майя Бывальцева Туннэ, 4-тӥ шуркынмонэ, «Мынам Удмуртие» телеканаллэн меӵак эфираз «Элькуновидение-2017» вожвылъяськонлэн йылпумъян люкетэз ортчиз. Финалэ потэм 14 кырӟанъёслы асьсэлэсь баллъёссэс пуктылӥзы удысужлыко (профессиональной) жюрилэн 5 кузя ёзчиосыз. Жюрилэн ёзчиосыз тужгес вылӥ — 12 — балл пуктӥзы: Удмуртиысь искусство удысысь дано ужась Евгения Копысова — Вотка карысь Любовь Ивановалы но Лариса Загуляевалы Удмуртиысь кун филармонилэн кивалтӥсез Алексей Фомин — Дэбес ёросысь Ольга Перевозчиковалы Удмуртиысь калык артистка, Россиысь дано артистка Валентина Пудова — Дэбес ёросысь Ольга Перевозчиковалы «Удмурт дунне» газетлэн валтӥсь редакторез, кылбурчи Зинаида Рябиниа — Дэбес ёросысь Ольга Перевозчиковалы Финлядиысь Кастрен нимо обществолэн литературая премиезлэн лауреатэз, кылбурчи, кырӟась Богдан Анфиногенов — Алнаш ёросысь Анастасия Ивановалы. Полуфиналысь но финалысь баллъёсты ватсаса, «Элькуновидение-2017» вожвылъяськонын вормиз Сарапул ёросысь Павел Смирнов «Чирдоз уӵы» кырӟанэныз. Со ик валтӥсь кузьымез — «Удмурт Кенеш» огазеяськонлэсь 40 сюрс манет басьтоз. Павел Смирнов - «Чирдоз уӵы» Тужгес трос балл люкам кырӟасьёс: Сарапул ёросысь Павел Смирнов (114) Вавож ёросысь «ВАЛАН» ансамбль (98) Шаркан ёросысь Александра Протопопова (98) Эгра каргуртысь «QUEENтет» (98) Ольга Перевозчикова (88) Со сяна, удысужлыко жюри тужгес устозэ кылбурез но тужгес устозэ крезьгурез пусйиз. Солэн малпамезъя, «Элькуновидение-2017» вожвылъяськонлы устозэ кылбурез гожтӥз Дэбес ёросысь Ольга Перевозчикова («Палэзьпу юмшан»), устозэ крезьгурез — Вотка карысь Любовь Иванова («Итаысь италмас»). Учкисьёслэн кузьымзы понна вожвылъяськонын азьпала потӥз Шаркан ёросысь Александра Протопопова, со понна 362 смс-куара вуиз. «Элькуновидение» вожвылъяськон сярысь вань иворъёс Тегъёс: Лулчеберет Ижкар Удмуртия удмуртъёс кырӟан Элькуновидение  